 

Raport științific sintetic final
privind implementarea proiectului 
“Diversitatea funcțională a proteinelor D1 din fotosistemul II la cianobacterii” cod PN-II-ID-PCE-2011-3-0765 în perioada octombrie 2011 – octombrie 2016

Considerații generale privind diversitatea funcțională a proteinelor D1
În funcție de expresia proteinelor D1 în condiții standard de cultură sau în condiții de stres, acestea se casifică în 4 categorii:
1. D1m (major) exprimată  în condiții standard de cultură și care este supraexprimată în condiții de stress
2. D1:1 care se exprimă în condiții normale de cultură dar este subexprimată în condiții de stres
3. D1:2 care nu este exprimată în condiții standard de cultivare dar este supraexprimată și acumulată în celule în condiții de stress
4. D1’ care nu este exprimată în condiții standard de cultură și nici în condiții de stress dar este exprimată în condiții de microaerobioză (și/sau cantitate scăzută de oxigen).
Până în prezent, la cianobacterii, sunt caracterizate două moduri de reglare a expresiei familiei de gene psbA în condiții de stres, și anume: (a) înlocuirea proteinei D1 existentă în condiții standard de cultivare în centri de reacție ai fotosistemului II, denumită proteina D1:1, cu un alt tip de proteină D1, numită D1:2 codificată de una sau mai multe gene diferite.  (b) creșterea “turn-over”-ului  aceleiași proteine D1 produse și exprimate  în condiții standard de cultură, proteină denumită D1m (Mulo et al., 2009).
 Recent, s-a evidențiat că, la unele specii de cianobacterii, una dintre genele psbA, care are o secvență divergentă și care era considerată “tăcută” și neexprimată, se exprimă în condiții de microaerobioză (Sicora et al., 2009; Summerfield et al., 2008). Această genă “silențioasă”, a cărei funcție este încă necunoscută, există  la 4 din cele 5 specii de cianobacterii la care a fost caracterizată expresia genelor familiei psbA. S-a demonstrat că prin inductia artificială a acestei gene (psbA1) la Synechocystis sp. PCC6803 se obține o proteină funcțională, proteina D1’ (Funk, et al., 2001; Sicora et al., 2004).  La trei organisme la care există această genă (Synechocystis sp. PCC 6803, Anabaena sp. 7120 şi Thermosynechococcus elongatus BP-1), expresia acesteia este indusă în condiții de microaerobioză. Faptul că aceste trei specii de cianobacterii care trăiesc în medii foarte diferite de viată răspund unitar la același factor de mediu ne sugerează că gena și proteină codificată (D1’) sunt componenete ale procesului celular de aclimatizare la microaerobioză. 
Proiectul și-a propus doua obiective și anume:
A. Studiul rolului funcțional al genelor psbA la organismele model existente in colecția CCB Jibou
B. Studiul diversității funcționale a proteinelor D1 din diferite tipuri de medii de viață
În urma realizării activităților propuse pentru îndeplinirea obiectivelor menționate anterior, pe parcursul întregului proiect s-au obținut în numar de 10 articole publicate și un manuscris în pregătire.
1. Articolul 1: Opriș S., Rusu T., Sicora C., Effect on the Electron Transport Chain of Changing Carbon Dioxide Concentration in Some Model Cyanobacteria Species, 2013, ProEnvironment/ProMediu, 6(14).
În acest articol este studiată adaptarea aparatului fotosintetic al tulpinilor de  Synechocystis sp. PCC6803, Anabaena variabilis ATCC29413, Synechococcus sp. PCC7002 și Cyanothece sp.ATCC 51142 în condiții de cultivare cu îmbogățire de dioxid de carbon 5%. Au fost realizate curbe de creștere pentru tulpinile cianobacteriene luate în studiu cât și experimente de fluorescență clorofiliană în condiții standard de cultivare și cu imbogățire în CO2. Au fost subliniate efectele îmbogățirii cu CO2 asupra lanțului trasportor de electroni, atât a părții donoare cât și a părții acceptoare, de la fiecare tulpină cianobacteriană luată în studiu. 
2. Articolul 2: Opriș S., Sicora C., Rusu T., Miclean M., Identification and Quantification of Fatty Acids in Cyanobacteria Cells, 2013, ProEnvironment/ProMediu, 6(14).
În această lucrare se studiază efectul diferitelor condiții de cultivare și de stres asupra producției de acizi grași de către diferite tulpini de cianobacterii. Au fost luate în studiu un număr de 4 tulpini cianobacteriene- Synechocystis sp. PCC6803, Anabaena variabilis ATCC29413, Synechococcus sp. PCC7002 si Cyanothece sp. ATCC 51142 care au fost supuse unor condiții de stres (intensitate luminoasă crescută, temperatură crescută sau scăzută și concentrație crescută de CO2) și apoi au fost izolați acizii grași. S-a demonstrat că diverse tratamente conduc la schimbarea profilului de acizi grași izolați din celulele cianobacteriene. Aceste observații au importanță economică, cianobacteriile reprezentând o sursă prețioasă de acizi grați folosiți la producerea biodieselului.
3. Articolul 3: Szekeres E., Sicora C., Dragoș N., Drugă B., Selection of proper reference genes for the cyanobacterium Synechococcus PCC7002 using real-time quantitative PCR, 2014, FEMS Microbiology Letter 359, 102-109.
Această lucrare subliniază importanța standardizării datelor obtinute prin experimentele de tip real-time PCR, această metodă fiind foarte sensibilă, erorile ce pot apare pot fi semnificative. Standardizarea datelor se face de regulă prin normalizare față de un control intern-gena de referință. În acest articol s-au analizat 6 gene de referință internă ca și potențiali candidați folosindu-se trei algoritmi de calcul (geNorm, NormFinder și BestKeeper) pentru clasificarea genelor candidat. Culturile cianobacteriene au fost supuse diferitelor condiții de stres și apoi genele de referință au fost evaluate. Astfel, cele 6 gene de referință luate în considerare pentru evaluare, au fost clasificate dupa stabilitatea expresiei lor în diferite condiții de stres. (Tabelul 1). Apoi s-a realizat o clasificare a 15 perechi de gene de referință după stabilitatea expesiei lor în diferite condiții de stres (Tabelul 2). Lucrarea subliniază importanța alegerii corecte a genei/genelor de referință pentru ca rezultatele obținute în urma experimentelor de real-time PCR să fie corecte și comparabile cu alte rezultate similare, evitându-se erorile de sub- sau supraestimare a cantităților de transcript analizate. Genele de referință cele mai potrivite sunt diferite de la o tulpină cianobacteriană la alta, iar alegerea genelor de referință corect este baza de pornire pentru experimentele de tip real-time PCR.

Tabel 1. Genele de referință în ordinea stabilității expresiei folosind cei trei algoritmi: geNorm, NormFinder și BestKeeper. Valoarea M a fost calculată pentru fiecare condiție experimentală de stress. 

Tabel 2. 15 perechi de gene de referință ordonate în funcție de valoarea calculată E. Ultima coloană conține rezultatele ecuației de calcul modificate a valorii E pentru toate cele trei condiții de stres aplicate. 


4. Articolul 4: Chiș C., Chiș I., Sicora O., Dalton C., Grec A., Ardelean A., Dragoș N., Sicora C., Comparative analysis of D1 protein sequences in cyanobacteria, 2014,  Studia Universitatis Babes-Bolyai, Biologia, LIX, 2, 5-16
În acest articol este prezentat studiul comparativ al secvențelor proteice codificate de genele familiei psbA în tulpini cianobacteriene model care au genomurile secvențate. Sunt subliniate caracteristicile care oferă indicații despre presupusa lor funcție. S-au analizat 30 de tulpini de cianobacterii cu genomurile secvențate utilizând baza de secvențe CyanoBase și s-au identificat 91 de gene psbA care codifică diferite isoforme ale proteinei D1. Pe baza analizei aliniamentului tuturor celor 91 de secvențe de proteină s-a observat prezența mai multor tipuri de proteină D1 la aceeași tulpină de cianobacterie. Astfel, s-a construit o diagramă Venn pentru a evidenția numărul de tulpini cianobacteriene care conțin mai multe isoforme diferite ale proteinei D1.

Figura 1. Diagrama Venn arată distribuția isoformelor proteinei D1 de la tulpinile de cianobacterii analizate.
Pe baza aliniamentului realizat cu secvențele proteinelor identificate, s-a constituit un arbore filogenetic folosind metoda “celui mai apropiat vecin”. Acest arbore filogenetic oferă informații privitoare la strategiile evolutive ale familiei de gene psbA de la cianobacterii. De asemenea, informația prezentată se poate constitui ca punct de plecare pentru studii funcționale viitoare ce pot conduce la identificarea unor noi proteine D1. 
5. Articolul 5: Chiș C., Chiș I., Sicora O., Dalton C., Grec A., Ardelean A., Dragoș N., Sicora C., Forward electron transport measured in situ in microbial mats from a hot spring in N-W Romania, 2014, Studia Universitatis Babes-Bolyai, Biologia, LIX, 2, 17-26

 În această lucrare se demonstrează schimbările în funcția fotosistemului II de la crustele microbiene formate în zona izvorului termal de la Ciocaia, situat în NV României. De asemenea este prezentat un studiu comparativ al fluorescenței clorofiliene obținută prin măsurători ale crustei microbiene sau ale culturii cianobacteriene izolată și cultivată în laborator.
La izvorul termal de la Ciocaia există o comunitate microbiană adaptată la temperaturi mari. Izvorul are diferite temperaturi, de la 65,5oC la izvor pâna la 60,5oC la 2 metri de la izvor, și între 32-38oC în zona unde sunt formate cruste microbiene. Au fost realizate măsurători ale fluorescenței clorofiliene folsind fluorimetru modern cu cap submersibil adaptat pentru măsurătorile în apă, în cele trei feluri de cruste microbiene identificate la izvor. Acestea se formează în strânsă dependență de gradientul de temperatură, astfel că la cea mai înaltă temperatură (apx. 600C) se formează o crustă albă, urmată de o crustă roșie (la temperaturi medii) și una verde (apx. 350C).

Figura 2. Parametri de fluoresecență F0 (panel A), Fm (panel B) și Fv (panel C) măsurați în trei cruste microbiene de la Ciocaia cât și în proba cultivată în laborator

 S-a realizat optimizarea protocolului de măsurare a fluorescentei, optimizare necesară datorită condițiilor de înaltă densitate celulară existente în crustele microbiene. S-au raportat pentru prima dată măsurători de fluorescență clorofiliană în crustele bacteriene de la izvorul de la Ciocaia și s-au facut comparații între aceste masurători din teren și cele  realizate pe acelați organisme dar cultivate în laborator, evidențiindu-se diferențele aparute în lanțul transportor de electroni. Astfel, pe probele din laborator, s-a demonstrat că au o amplitudine mare a fluorescenței care indică un număr mare de centri PSII activi, cu un transfer rapid de electroni între QA si QB, în timp ce pe probele din teren aceste caracteristici sunt modificate datorita, probabil, condițiilor de mediu (expunerii la lumină solară puternică care împiedică parțial transportul de electroni). 

Figura 3. Modificări în lanțul transportor de electroni în partea acceptoare a PSII în crustele microbiene verzi (panel A), roșii (panel B) și albe (panel C) de la izvorul termal de la Ciocaia.

6. Articolul 6: Andrei A.-Ș., Robeson II M. S., Baricz A., Coman C., Muntean V., Ionescu A., Etiope G., Alexe M., Sicora C. I., Podar M., Banciu H. L., Contrasting taxonomic stratification of microbial communities in two hypersaline meromictic lakes, 2015, ISME Journal, 1-15
Lacurile hipersaline meromictice reprezintă medii extreme în care stratificarea apei se asociază cu gradient specifici fizico-chimici și cu concentrații saline crescute. Toate acestea fac din lacurile hipersaline un sistem-model pentru diferențierea nișelor microbiene și a ciclului biogeochimic. În această lucrare se face o comparație între structura procariotică a lacurilor Ursu și Fără Fund din Bazinul Trasilvănean în relație cu factorii limnologici. Pentru stabilirea diversității în procariote a lacurilor studiate s-a realizat un studiu de metabarcoding folosind secvențarea și analizarea ampliconilor rezultați din PCR cu amorse specifice subunitații mici (SSU- 16S) a RNA-ului ribosomal de la Archaea și Bacteria.

 Figura 4. Număr de celule procariote per ml estimate prin PCR cantitativ (coloanele negre și gri) și prin colorare cu DAPI (coloanele albe) din lacul Ursu (a) și lacul Făra Fund (b)

Figura 5. Profilul taxonomic al comunităților de procariote folosind secvențele genelor ARN ribosomal 16S. 
De asemenea, s-a facut analizarea chimică a probelor recoltate, s-au cuantificat numarul de celule per probă precum și clorofila a și carotenoizii. Din acest studiu reiese că cele două lacuri sunt bogate și variate din punct de vedere al comunităților procariote iar distributia acestora este corelată cu modelul de stratificare al apei. Lacul Ursu este dominat de procariote aparținând filumului Bacteria și are o diversitate procariotică crescută în comparație cu lacul Fără Fund care are o densitate celulară mai mare dar este populat mai ales cu procariote aparținând filumului Archaea în straturile oxigenate. Deși există o diferență în diversitatea structurală, populațiile microbiene din fiecare lac realizează funcții fiziologice asemănătoare din punct de vedere al degradării carbonului și reducerea sulfului. De asemenea, s-a evidențiat un grup nou de procariote metanogenice în monimolimnion. Acest studiu care oferă informații bogate privitoare la compoziția procariotică a lacurilor studiate se constituie ca o bază pentru studii funcționale viitoare. 


7. Articol 7: Chiș C., Drugă B., Dalton C., Chiș I., Ardelean A., Sicora C.I., UV-B stres changes the electron flow on photosystem II complex in Synechococcus PCC 7002, 2015, Romanian Biotechnology Letters
Fotosinteza la cianobacterii este un proces vital care este influențat de fluctuarea parametrilor de mediu. În lucrarea de față se arată efectul radiațiilor UV-B asupra complexului PSII și a expresiei isoformelor proteinei D1 la Synechococcus PCC 7002. S-a analizat comparativ expresia a doua isoforme ale proteinei D1 codificate de genele psbA de la Synechococcus PCC 7002 folsind tehnica de real-time qRT-PCR. Se arată că proteina dominantă este D1 care contribuie cu peste 99% din totalul transcriptelor. Se observă variații minore în timpul tratamentului cu radiații UV-B, variații care sunt considerate nesemnificative, fiind la limita semnficației statistice (Tabelul 3).
	psbA isoform Transcripts
	UV-B Treatment
	Recovery

	
	Control
	15 min
	30 min
	60 min
	30 min
	60 min

	D1
	99,9854
	99.9539
	99.9637
	99.9649
	99.9888
	99.9796

	D1’
	0.0146
	0.0461
	0.0363
	0.0351
	0.0112
	0.0204



Tabel 3. Cantitatea relativă de transcript a isoformelor proteinelor D1 din timpul controlului, tratamentului cu UV-B și a perioadei de recuperare la Synechococcus PCC 7002
Prin măsurarea amplitudinii semnalului de fluorescență s-au obținut informații privitoare la centri activi (fără tratament cu DCMU) și la centri potentiali activi (prin tratament cu DCMU) (Figura 6 a și b). Folsind fluorimetrul cu dublă modulare s-au obținut informații despre partea donoare și acceptoare a complexului PSII observând-se modificările specifice care apar în timpul tratamentului cu UV-B. Astfel, s-a demonstrat la Synechococcus sp. PCC 7002 că tratamentul cu UV-B determină o încetinire tranzientă a fluxului de electroni în partea acceptoare a PSII și se evidențiază prezența unei ața-numite “faze rapide” în partea donoare a PSII (Figura 6 c și d). Ambele tipuri de modificări observate în fluxul de electroni dispar rapid și total în cursul perioadei de recuperare de după tratamentul cu UV-B.

Figura 6. Influența radiației UV-B asupra funcției PSII la Synechococcus PCC 7002. Modificări ale numărului de centri activi (panel a) și potențiali activi (panel b) în absența (panel a) sau în prezența DCMU (panel b) la control, pe parcursul tratamentului cu radiație UV-B și în timpul perioadei de recuperare. Monitorizarea fluorescenței cu impulsuri luminoase de măsurare utilizând o scală logaritmică în absența (panel c) sau în prezența DCMU (panel d) la control (pătrat negru plin), pe parcursul tratamentului cu radiație UV-B (cerc) și în timpul perioadei de recuperare (triunghi).
8. Articol 8: Chiș C., Dalton C., Chiș I., Ardelean A., Dragoș N., Sicora C. I., Expression of psbA1 gene in Synechocystis sp. 6803 is influenced by CO2, 2016, Open Life Sciences, in press
Această lucrare studiază expresia genelor psbA1 de la Synechocystis sp. PCC 6803 în condițiile de modificare a concentrației de CO2 din celulă.  La toate cianobacteriile există familia de gene psbA care codifică proteina D1, proteină centrală a fotosistemului II. Acest grup de proteină joacă un rol important în adaptarea cianobacteriilor la diferite condiții de viată. Au fost caracterizate diferite forme ale acestor proteine și diferite condiții în care acestea sunt induse sau represate. Unele forme ale proteinei D1 au fost considerate silențioase și demonstrate că se exprimă în condiții de anaerobioză cu ajutorul tehnicii de real-time PCR, tehnică foarte sensibilă în detectarea unor cantități mici de transcript. Astfel, gena psbA1 este puternic indusă în condiții de microaerobioză obținute prin barbotarea culturii de Synechocystis sp. PCC 6803 cu azot, așa cum a fost demonstrat în studii anterioare. Când cultura este supusă trecerii de la concentrație mare de dioxid de carbon la concentrație mică, echivalentă cu cea din aer, se observă o inducție a expresiei genei psbA1 de 13 ori dupa 15 minute de tratament. Acest nivel de expresie este menținut crescut timp de 120 de ore după încetarea tratamentului cu concentrație mică de CO2 față de celulele supuse microaerobiozei unde inducția genei psbA1 dispare și nivelul său de expresie revine la normal (Figura 7).  Când cultura de Synechocystis sp. 6803 este cultivată sub barbotare cu aer sintetic care nu conține CO2 inducția genei psbA1 este imperceptibilă (Figura 8).

Figura7. Cuantificarea nivelului de expresie a genei psbA1 la celulele supuse condițiilor anaerobe (panelul A) sau schimbului de concentrație a CO2, de la concentrație mare la concentrație mică (panelul B).

Figura 8. Cuantificarea nivelului de expresie a genei psbA1 la celulele supuse tratamentului cu aer sintetic.
 Nu sunt semnalate modificări ale kineticii fluorescenței clorofiliene la celulele trecute de la concentrație mare de CO2 la concentrație atmosferică de CO2 (Figura 9). În această lucrare se raportează pentru prima dată că un membru al familiei de gene psbA este sub controlul concentrației de CO2. Aceasta este susținut și de prezența în regiunea promotorului genei a elemenelor reglatoare responsabile pentru reglarea carbonului. Faptul că nu sunt modificări în partea acceptoare sau donoare a fotosistemului II se poate interpreta că proteina sintetizată D1’, codificată de gena psbA1 este în cantitate mică și nu afectează funcția generală a centrului de reacție sau că din punct de vedere fotochimic este similară cu proteina D1 general exprimată.
Aceasta este prima dată când este raportat un efect funcțional al radiației UV-B asupra părții acceptoare a PSII. De asemenea, faptul că stresul cu radiație UV-B nu schimbă semnificativ expresia niciuneia dintre isoformele D1 dar afectează funcțional PSII reprezintă un element de noutate.   
9.  Articol 9: Chiș I., Drugă B., Dalton C., Chiș C., Ardelean A., Dragoș N., Sicora C. I., Effectt of microaerobiosis on photosystem II in Synechococcus sp. PCC 7002, 2016, Studia Universitatis Babes-Bolyai, Biologia, LXI, 2.
În această lucrare este studiat efectul microaerobiozei asupra expresiei genelor psbA și a funcționalității fotosistemului II de la tulpina cianobacteriană Synechococcus sp. PCC 7002. Această tulpină cianobacteriană are trei gene psbA, a1418 (psbA1), a0157 (psbA2) și a2164 (psbA3) care codifică trei isoforme ale proteinei D1 care permit funcționarea normală a PSII în condiții de radiație solară diferită. Secvența genică a2164 codifică o formă presupusă de D1’ care are schimbările-cheie de aminoacizi în pozițiile caracteristice (80, 158 si 286).

Figura 9. Influența microaerobiozei și a concentrației scăzute de CO2 asupra funcției fotosistemului II. Kinetica de degradare a fluorescenței clorofiliene a fost măsurată la celulele supuse tratamentului cu microaerobioză cu (panel C) și fără DCMU (panel A) precum și la cele supuse trecerii de la concentrație mare de CO2 la concentrație mică de CO2 cu (panel D) și fără DCMU (panel B). 

Prin experimente de real-time qRT-PCR a fost cuantificată expresia celor doua isoforme ale proteinei D1 codificate de genele psbA de la Synechococcus sp. PCC 7002 pe parcursul și după supunerea celulelor la condiții microaerobe. Rezultatele arată diferențe semnificative între cantitățile relative de transcript ale genelor analizate; isoforma dominantă pe parcursul tratamentului și a perioadei de recuperare este D1, aceasta reprezentând mai mult de 99,9% din totalul transcriptelor psbA (tabel 4). Se constată că tratamentul aplicat nu duce la modificari notabile în expresia celor doua isoforme psbA analizate (figura 10) iar expresia neschimbată a genei a2164 care codifică o presupusă proteina D1’ care este indusa în condiții de microaerobioză la alte tulpini cianobacteriene studiate, este neobișnuită și raportată pentru prima data . 

Tabel 4. Abundența relativă a transcriptelor isoformelor psbA în condiții de tratament anaerob și în timpul perioadei de recuperare.

Figura 10.  Analiza expresiei genei psbA-D1’ (cerc) și a altei isoforme D1 (pătrat) în condiții de stres microaerob la Synechococcus sp. PCC 7002.
Folsind fluorimetrul cu dublă modulare s-au investigat caracteristicile funcționale ale PSII prin măsurarea fluorescenței clorofiliene. În timpul tratamentului microaerob cât și în timpul perioadei de recuperare nu s-au observat modificări ale părții donoare sau acceptoare a PSII. Prin măsurarea amplitudinii fluorescenței se obțin indicații despre numărul centrilor activi ai PSII (fără DCMU) sau potențiali activi (cu DCMU) (Figura 11).  
Aceste rezultate arată că pentru perioade scurte de timp condițiile microaerobe nu acționează ca un factor de stres pentru aparatul fotosintetic (60 min a fost durata tratamentului microaerob) la tulpina cianobacteriană studiată.  Este pentru prima dată raportat în literatură ca un membru al familiei de gene psbA care codifică o isoformă a proteinei D1 (presupusa D1’) care prezintă cele trei mutații tipice în secvența de aminoacizi nu este indusă de tratamentul microaerob. Este posibil ca acestă tulpină să aibă o formă nouă, atipică de proteină D1 a cărei funcție este înca necunoscută.  
10. Articol 10: Andrei A.-Ș., Baricz A., Păușan M., Muntean V., Sicora C. I., Alexe M., Rakosy-Tican E., Banciu H. L., Spatial distribution and molecular diversity of Archaeal communities in the extreme hypersaline meromictic Brancoveanu Lake (Transylvanian Basin, Romania), 2016, Geomicrobiology Journal, 0 (0), 1-9.
Lacul Brâncoveanu din Bazinul Transilvănean este unic prin salinitatea sa extremă. În această lucrare s-au făcut studii fizico-chimice, s-a determinat statusul trofic al lacului și s-a determinat că acesta este meromictic, eutrofizat. S-a investigat comunitatea filumului Archaea din punct de vedere al abundenței, al diversității moleculare și al distribuției pe verticală a acesteia. 

Figura 11. Influența condițiilor microaerobe asupra funcției PSII la Synechococcus sp. PCC 7002. Schimbări în numărul centrilor PSII activi (panel a) sau potențiali activi (panel b) la control, tratament și perioada de recuperare în absența (panel a) și în prezența DCMU (panel b). Măsurători de fluorescență clorofiliană folosind cuante de lumină pe o scară logaritmică în absența (panel c) sau în prezența DCMU (panel d) la control (pătrat negru), tratament de 60min (cerc) și după 60min de perioadă de recuperare (triunghi). Toate curbele au fost normalizate la 1.
Folosind tehnici de PCR cantitativ, DGGE (electroforeza în gradient denaturant), precum și analize bioinformatice s-au obținut informații privind abundența relativă a speciilor de Archaea și Bacteria. Rezultatele investigațiilor arată că filumul Archaea este mult mai bine reprezentat decât Bacteria. Dinte bacterii, foarte bine reprezentate sunt halobacteriile care ar putea fi implicate în turn-over-ul biogeochimic al carbonului. Structura comunităților de Archaea reflectă stratificarea fizico-chimică a lacului. Dintre factorii limnologici, salinitatea și oxigenul au importanță în determinarea compoziției și structurii comunitătii de Archaea. Este posibil ca Lacul Brâncoveanu să conțină membri ai filumului descris recent de Nanohaloarchaea. Acest studiu este important deoarece aduce informații de natura geomicrobiologică asupra lacurilor hipersaline meromicrice.
Datele obținute în timpul acestui proiect au fost publicate dupa cum s-a arătat mai sus sau au fost prezentate sub forma mai multor postere sau prezentări orale la conferințe naționale și internaționale după cum urmează: 

